Goeie nuus: Brandoorlewende Sean kry ‘vyfdag-pas’Sean Smith in die Milpark-hospitaal. Foto: Verskaf Die brandoorlewende Sean Smith se dokters het vir hom ŉ “vyfdag-pas” gegee sodat hy sy komende 17de verjaardag en Kersfees by sy ouerhuis in Pretoria kan deurbring. Dit sal die eerste keer in twee maande wees wat hy weer by sy ouerhuis in Therespark in die noorde van Pretoria gaan wees sedert hy op 17 Oktober in Centurion erge brandwonde opgedoen het in ŉ fratsongeluk met petrol. Hy was sedertdien vir lank onder verdowing met derdegraadse brandwonde aan sy hande, ken, nek en gedeeltes van sy rug, bors en arms. Hy is aanvanklik na die Unitas-hospitaal in Centurion geneem waar dié private hospitaal hom op hul onkoste behandel het voordat hy na die Dr. George Mukari-staatshospitaal oorgeplaas is toe daar ŉ plek oopgegaan het. Daar is egter nie ŉ brandsorgeenheid by dié hospitaal nie en geld is ingesamel om hom in Milpark-hospitaal in Johannesburg te laat opneem, waar hy sedert 30 Oktober gespesialiseerde behandeling ontvang. Hy het sedertdien verskeie operasies ondergaan om sy wonde skoon te maak en van die gebrande weefsel ontslae te raak. Hy het ook tot dusver drie veloorplantings op sy bolyf in Milpark ondergaan. Hy sou Dinsdag reeds ontslaan word, maar daar was infeksie in sy wonde en sy dokters het toe daarteen besluit. “Ons het gister [Woensdag] die goeie nuus gekry dat hy vir vyf dae lank huis toe kan kom, waarna hy weer in Milpark opgeneem gaan word sodat sy behandeling kan voortgaan. Hy weet egter nog nie van die goeie nuus nie. Ons sal hom môre daarmee verras as ons hom gaan haal,” het Amoré Jooste, ’n gesinsvriendin en familiewoordvoerder, Donderdag aan Maroela Media gesê. Jooste het gesê Sean se jonger broer, Devon, verjaar Vrydag en die hele, hegte gesin kan nie wag om hul ouer boetie weer tuis te hê nie. Sean se ma, Mé-Lissa, is veral opgewonde. “Mé-Lissa wou eers vanjaar nie die Kersboom opslaan nie, omdat Sean nie tuis sou wees saam met hulle nie. Maar sy gaan nou inderhaas die boom opslaan. Ons beplan ŉ intieme samekoms vir sy verjaardag en die gesin sal Kersdag saam deurbring. Sean mag nie in die son kom nie en dus gaan hulle maar die meeste van die tyd by die huis deurbring. Mé-Lissa sal sorg dat hy in die vyf dae wondsorg ontvang en die nodige medikasie kry totdat hy weer Woensdag opgeneem word. Ons hoop dat dit sy gemoed bietjie sal lig en hom ŉ hupstoot sal gee.” Maroela Media het Dinsdag berig Jooste het gesê Sean is emosioneel uitgeput en deesdae baie “af”. “Hy is baie verveeld daar in die hospitaal. Hy het ook nog baie ongemak van die veloorplantings en raak geïrriteerd. Die hele beproewing het fisieke en emosionele letsels gelaat wat nog ŉ lang tyd gaan neem om te genees. Ons vra dus steeds vir al sy ondersteuners om hom in hul gedagtes en gebede te hou,” het Jooste vroeër gesê. Lees vorige berigte oor Sean Smith op Maroela Media.